Seun kom op bebloede pa af toe hy vinnig inloer | Netwerk24
Deur Cara-Lee Dorfling 20 Februarie 2020 20:35
Veiligheidswagte en omstanders staan voor die huis in Greenshieldspark waar 'n bebloede 83-jarige man Donderdagmiddag deur sy seun aangetref is. Foto: Lulama Zenzile
In plaas van gesellig kuier, moes Cornel Wait inderhaas 'n ambulans ontbied nadat hy sy pa, Jannie (83), met wonde aan sy arms en kop op sy bed aantref het.
Wait, wat in Despatch woon, sê hy was Donderdagmiddag in Port Elizabeth en toevallig in die Greenshieldspark-gebied toe hy besluit het om by sy pa in te loer.
"Ek weet nog nie presies wat gebeur het nie. My pa kon nie praat nie, seker maar van die skok, maar hy is nou in die hospitaal," het Wait kort ná die voorval gesê.
Dit blyk 'n huisrower het toegang tot die huis verkry waar Jannie alleen woon en hom met 'n panga aangeval.
Wait sê hy het die ernstige wonde aan sy pa se arms en kop gesien, maar hy wou nie bespiegel waarmee sy pa aangeval is nie.
Hy sê sy pa is in 'n stabiele toestand hospitaal toe geneem.
"Ek het nie verwag om hierop af te kom nie, dit is natuurlik 'n skok. Ek kon nog nie vasstel of iets uit die huis gesteel is nie," sê hy.
Kol. Priscilla Naidu, polisiewoordvoerder, het Donderdagmiddag gesê die polisie is na die toneel uitgeroep, maar niemand was tuis nie. Daar is nog nie 'n saak aanhangig gemaak nie.